Shimoliy Koreya o‘rta masofaga mo‘ljallangan ikkita raketani uchirdi

Shimoliy Koreya o‘rta masofaga uchuvchi ikkita raketani sinov tariqasida uchirdi. Bu haqda 26-mart kuni tongda “Renxap” agentligi xabar berdi.

Birinchi raketa mahalliy vaqt bilan 2:35 da (Toshkent vaqti bilan 25-mart 22:35), ikkinchisi 10 daqiqa o‘tib uchirilgan. Ular 650 kilometrgacha parvoz qilib, Yapon dengiziga qulagan.
Taxmin qilinishicha, ular “Nodon” turidagi ballistik raketalardir. Bunday raketalar oxirgi marta 2009-yilda uchirilgan.
Ta’kidlash joiz, so‘nggi paytda Shimoliy Koreya harbiylari bir necha o‘nlab qisqa masofaga uchuvchi raketalarni sinovdan o‘tkazdi. Bunday mashqlar AQSh va Janubiy Koreyaning yillik an’anaviy harbiy mashqlarni o‘tkazish davriga to‘g‘ri keldi. Ular 24-fevraldan aprel oyi o‘rtasigacha davom etadi.
Ma’lumot o‘rnida: Ballistik raketa — erkin otilgan jism trayektoriyasi bo‘ylab uchadigan raketa.